આપણે લોંગ ડ્રાઈવ પર ગયેલા તે મારી જિંદગીનું પહેલું લોંગ ડ્રાઈવ હતું. એમ કદી કોઈની જોડે લોંગ ડ્રાઈવ પર જવાનું બન્યું નથી. રસ્તામાં જતાં કોઈ છોકરી-છોકરાને બાઈક પર જોઉં તો ઇર્ષા આવે પણ શું થાય જોઈને જલવું ને દેખીને દાઝવું. ત્યારે હંમેશાં થતું કે મારું કોઈ હોય જેની સાથે સાવ અડોઅડ બેસીને બિલકુલ નચિંત થઈ ને હરી ફરી શકું. એવું લાગણીનું જબ્બર જસ્ત ખેંચાણ અનુભવું કે હું ઇચ્છું તોય એમાંથી બહાર ન આવી શકું. અને એવું જબ્બર જસ્ત ખેંચાણ મને તારા માટે ક્યારે થયું એ તો ખબર નથી પણ જ્યારથી થયું ત્યારથી ખબર પડવા લાગી કે હું લાગણીના વમળમાં ઊતરી રહી છું અને એ ખેંચાણને કારણે જ તે દિવસે તેં હાથ આપ્યો ને મેં તારા હાથમાં હાથ મૂકી દીધો. એ લોંગ ડ્રાઈવ મને જિંદગીભર યાદ રહેશે. તારું મારો હાથ પકડવો મને ગમેલું. તારા ટેરવાનો એ સ્પર્શ મને ભીંજાવું ગમે એવા ઝરમર ઝરમર વરસાદ જોવો લાગેલો. તું જ્યારે મારી બહુ પાસે આવે ત્યારે તારો હુંફાળો શ્વાસ ઠ્ંડીમાં રાહત આપતા ધીમા સળગતા તાપણા જેવો લાગેલો. મારા વાળમાં ફરતો તારો હાથ મને ધીમા વહેતા પવન જેવો લાગેલો. એ અનુભવ એવો છે કે હું હજી સુધી શબ્દોમાં વ્યકત કરી શકી નથી.એ તો માત્ર આંખ બંધ કરીને અનુભવી શકું છું.